AQ เคาะวันส่งงบฯ Q2 ก่อน 15 ต.ค.นี้ จ่อคืนสังเวียนทันทีหลังผู้สอบฯเซ็นรับรอง
AQ เคาะวันส่งงบฯ Q2/60 ก่อน 15 ต.ค.นี้ จ่อคืนสังเวียนทันทีหลังผู้สอบบัญชีเซ็นรับรอง-มั่นใจธุรกิจเดินหน้าต่อได้ หลังจ่ายค่าเสียหายแบงก์กรุงไทยแล้ว 1.6 พันล้านบาท
14 ก.ย. 2560

นายสมชาย คูวิจิตรสุวรรณ ประธานกรรมการบริษัท เอคิว เอสเตท จำกัด (มหาชน) หรือ AQ เปิดเผยว่า ที่ประชุมคณะกรรมการของบริษัท ครั้งที่ 13/2560 เมื่อวานนี้ (13 ก.ย.) มีมติขอเลื่อนการนำส่งงบการเงินประจำไตรมาส 2/2560  ซึ่งครบกำหนดการนำส่งในวันที่ 15 ส.ค.60 และได้ขอเลื่อนการนำส่งภายในวันที่ 15 ก.ย.นั้น บริษัทขอเลื่อนการนำส่งงบการเงินไตรมาส 2/60 ออกไป โดยบริษัทคาดว่าจะส่งงบการเงินไตรมาส 2/60 ได้ภายในวันที่ 15 ต.ค.60
โดยบริษัทจะส่งให้ตลาดหลักทรัพย์แห่งประเทศไทย (ตลท.) ทันทีเมื่อผู้ตรวจสอบบัญชีให้การรับรองงบการเงิน และคาดว่าจะทำให้หุ้น AQ กลับมาซื้อขายในตลาดหลักทรัพย์
ส่วนในแง่ของธุรกิจปัจจุบันบริษัทมีโครงการที่อยู่ระหว่างการพัฒนาหลายโครงการที่มีทั้งดำเนินการแล้วเสร็จ อยู่ระหว่างการดำเนินการ และมีอีกหลายโครงการที่จะลงทุนในอนาคต โดยปัจจุบัน AQ เป็นเจ้าโครงการบ้านเดี่ยว คอนโดมิเนียม และ โรงแรม ได้แก่ AQ Shadi ชลบุรี-บายพาส มูลค่า 1,003 ล้านบาท AQ Shadi รังสิต-พหลโยธิน มูลค่า 397 ล้านบาท กฤษดา แกรนด์ พาร์ค มูลค่า 391 ล้านบาท รังสิต บิซ พาร์ค มูลค่า 211 ล้านบาท
รวมทั้งโครงการ AQ Virar มูลค่า 306 ล้านบาท AQ Arbor มูลค่า 1,082 ล้านบาท โครงการ 15 Gates มูลค่า 334 ล้านบาท AQ Welle มูลค่า 640 ล้านบาท โครงการ Garden มูลค่า 977 ล้านบาท AQ Estes คอนโดมิเนียม ถนนรัตนาธิเบศร์ มูลค่า 1,548 ล้านบาท และ โครงการ AQ Alix มูลค่า 228 ล้านบาท
ส่วนโรงแรมประกอบด้วย Shasa Samui มูลค่า 162 ล้านบาท Malibu Samui มูลค่า 58 ล้านบาท Flora Creek มูลค่า 516 ล้านบาท Alix Redident มูลค่า 255 ล้านบาท และ Phureesala ภูเก็ต มูลค่า 137 ล้านบาท
ขณะที่บริษัทได้รายงานงบการเงินประจำไตรมาสที่ 1/2560 สิ้นสุด 31 มีนาคม 2560 ขาดทุนสุทธิ 61.96 ล้านบาท หรือ 0.0049 บาทต่อหุ้น ขาดทุนลดลงเมื่อเทียบกับช่วงเดียวกันของปีก่อนที่ขาดทุนสุทธิ 95.45 ล้านบาท หรือ 0.0075 บาทต่อหุ้น
ทั้งนี้บริษัทมียอดขายอสังหาริมทรัพย์ของบริษัทในไตรมาส 1/60 ลดลงจากงวดเดียวกันของปีก่อนจำนวน 155.07 ล้านบาท คิดเป็น 74.11% เนื่องจากสภาวะเศรษฐกิจที่ชะลอตัวมีผลกระทบกับตลาดอสังหาริมทรัพย์และบริษัทชะลอการลงทุน
ขณะที่ค่าใช้จ่ายในการขายลดลงจากงวดเดียวกันของปีก่อนจำนวน 23.20 ล้านบาท หรือ 73.47% เนื่องจากบริษัทชะลอการลงทุนเปิดโครงการใหม่และมีการพิจารณาโฆษณาในสื่อที่ตรงเป้าหมายมากที่สุด นอกจากนี้มีการการตั้งสำรองค่าความเสียหายในคดีลดลงจากงวดเดียวกันของปีก่อนจำนวน 51.04 ล้านบาท
ส่วนประเด็นที่ผู้สอบบัญชีตั้งข้อสังเกตต่อคำพิพากษาของศาลฎีกาแผนกคดีอาญาของผู้ดำรงตำแหน่งทางการเมืองในเรื่องการดำเนินการต่อเนื่อง AQ กับความสามารถในการชำระหนี้ธนาคารกรุงไทย (KTB) ความสามารถในการขายที่ดินหลักประกันให้ได้ราคาสุทธิตามที่ AQ ประมาณการไว้ ที่ผู้สอบบัญชีระบุว่า ปัจจัยเหล่านี้ยังมีความไม่แน่นอนที่มีสาระสำคัญ ซึ่งอาจให้เกิดข้อสงสัยอย่างมีนัยสำคัญเกี่ยวกับความสามารถในการดำเนินงานต่อเนื่องนั้น
โดยผู้สอบบัญชีระบุชัดเจนว่า งบการเงินไตรมาส 1/60 สิ้นสุดวันที่ 31 มี.ค.60 จัดทำขึ้นตามสมมติฐานว่า AQ จะดำเนินงานได้ต่อเนื่อง นอกจากนี้ ผู้สอบบัญชียังได้บันทึกความเห็นในงบการเงินด้วยว่าเมื่อวันที่ 17 ส.ค.60 AQ ทำหนังสือถึง KTB โดยได้สรุปข้อตกลงร่วมกัน 3 ประการได้แก่ 1.บริษัทจะชำระค่าเสียหายบางส่วนตามคำพิพากษาของศาลฎีกาแก่ธนาคารจำนวน 1,635,735,380 บาท ซึ่งได้ชำระเรียบร้อยแล้วเมื่อวันที่ 17 ส.ค.60
2.ธนาคารจะดำเนินการบังคับคดีตามคำพิพากษาของศาลฎีกาต่อทรัพย์ทั้งหมดอันเป็นมูลเหตุแห่งความเสียหายต่อธนาคาร โดยเงินที่ได้จากการบังคับคดี จะนำไปชำระค่าเสียหายตามคำพิพากษาของศาลฎีกา โดยจะยังไม่ดำเนินคดีกับบริษัท และ 3.หากการดำเนินการบังคับคดีกับสินทรัพย์ดังกล่าวข้างต้นทั้งหมดได้เงินไม่ครบจำนวนค่าเสียหายตามคำพิพากษาของศาลฎีกา บริษัทจะหาเงินชำระค่าเสียหายต่อธนาคารต่อไป
 